
”Mitäs tuumisit elämäsi seikkailusta?”




Luku 1: Matka alkaa.

Vuonna 1751 Glasgow’n satamassa leijui kalan ja tervan pureva tuoksu, ja merellisen suolan kosteus tarttui tahmeana ihoon. Läheisistä tehtaista leijuva savu lisäsi ilman terävyyttä. Raatavat satamatyöläiset täyttelivät saapuneita kauppalaivoja kaikista maailman kolkista. Kadut täyttyivät hevosten kavioiden kopinasta ja paikallisten oluttupien puheensorinasta.

Eräänä elokuisena iltapäivänä kapteeni Julius palasi satamasta korjailemasta veneitä. Hänen kodissaan oli messinkisiä kaukoputkia ja monia kaukomailta tuotuja esineitä, muttei ainuttakaan rommipulloa, jolla juhlisi seikkailujaan. Julius oli valinnut toisenlaisen tavan muistella merimatkojaan. Hän otti esiin kuluneet pensselit ja öljyvärit ja alkoi maalata merellistä maisemaa. 42-vuotiaana kokeneena merimiehenä hän oli uhmannut monien merien vaaroja, joten hän tiesi täsmälleen miltä meren pitäisi näyttää kankaalla. Maalaaminen ei kuitenkaan sujunut tänään. Julius tuhahti.

Juliuksen 14-vuotias poika Peter aisti tuskastumisen. ”Isä, onko kaikki kunnossa?”

Sivellin pysähtyi ilmaan. Julius huokaisi syvään ja laski maalausvälineensä pöydän kulmalle. ”Eiköhän se ollut tältä päivältä tässä. Yritin keskittyä maalauksen kohtiin, joissa myrskyn jälkeinen auringonvalo kohtaa rauhoittuvien aaltojen harjat, mutta se ei nyt onnistu. Eikä ole onnistunut pitkään aikaan niin kuin haluaisin. Ehkä en pysty maalaamaan sitä kunnolla, ellen ole merellä – oikealla laivalla, kasvot kohti merituulta.”

Peter, joka oli kuin nuorempi painos isästään, astui lähemmäs. “Kaipaatko merta?”

Julius naurahti hieman kaihoisasti. “Joskus. Se on kummallista – merellä ollessani ajattelen usein, kuinka mukavaa olisi olla kotona Glasgowissa. Mutta kun palaan kotiin, huomaan, ettei suolantuoksu irtoa minusta – meri aaltoilee jossain sisälläni. Se on kuin ikuinen riesa.”

“Ehkä se riesa kuuluu kaikille merimiehille. Kannat merta aina mukanasi, eikö.”

“Aivan niin.” Julius katsoi ulos ikkunasta, uppoutuneena ajatuksiinsa. “Meressä on selittämätöntä rauhaa. Ja sitten kun meri taas kutsuu, merimies tuntee sen nahoissaan.”

Peter tarkkaili isäänsä huolestuneena. “En muista, että olisit koskaan ollut noin turhautunut maalaamiseen. Se on varmaan merkki jostain.”

Julius pörrötti Peterin tukkaa. “Ehkä niin. Huomenna varmaan sujuu paremmin.” Hän puristi Peterin olkapäätä. “Menehän nyt omaan huoneeseesi tekemään kotitehtäviä. Minä jään tänne – annan takkatulen ja piipun rauhoittaa, ja mietin vähän asioita.”

Peter tallusteli huoneeseensa ja Julius sytytti piipun. Hetken kuluttua, kuin vastauksena merikapteenin sisäisiin tuskanhuutoihin, ovelle kolkutettiin. Julius aukaisi oven. Oven takana seisoi univormuun pukeutunut kuninkaallinen lähetti, kädessään paksu, sinetöity kirjekuori.

"Kapteeni Julius Hawthorne, oletan?", lähetti kysyi korostetun virallisesti. Juliuksen nyökättyä lähetti ojensi hänelle paksun, sinetöidyn kirjeen. Lähetti kertoi muhkean kirjeen olevan Britannian hallinnolta, sisältäen tärkeän kuninkaallisen määräyksen.

Lähetin poistuttua Julius marssi työpöytänsä ääreen. Hänen ajatuksensa risteilivät siitä, mitä kirje pitäisi sisällään. Julius laski kirjekuoren pöydälle ja rikkoi tummanpunaisen vahasinetin. Takassa rätisevät liekitkin tuntuivat vaimenevan Juliuksen vetäessä paksun kirjeen varovasti ulos kuoresta. Hän avasi kirjeen. Se oli kirjoitettu korkeimman kuninkaallisen kirjurin hienostuneella käsialalla. Kirjeen mukana oli useita liitteitä ja karttoja.

∞

”Arvoisa kapteeni Julius Hawthorne,

Britannian hallinnon korkea-arvoisena edustajana määrään teidät lähtemään laivallanne kauppamatkalle Intian valtamerelle, Bengalinlahdelle.

Matkanne tulee alkaa marraskuun alussa. Kuten tiedätte, meri on tuolloin rauhallisimmillaan ennen monsuunikauden myrskyjä, taaten suotuisat purjehdusolosuhteet. Hyödyntämällä kuivan kauden alkua pystynette välttämään monsuunien aiheuttamat vaarat ja saavutte arviolta vajaan viiden kuukauden päästä määränpäähänne Andamaanien saarille.

Teidän tulee hankkia arvokkaita mausteita ja muita harvinaisia hyödykkeitä. Ajankohta mahdollistaa myös kaupankäynnin Intian markkinoilla sopivasti ennen paikallisten juhlapyhien alkua lisäten tulevan kauppareittinne taloudellisia hyötyjä sekä Britannian hallinnolle että Itä-Intian kauppakomppanialle. Teidän tulee alkaa viipymättä valmistautua tähän merkittävään tehtävään ja suorittaa se huolellisesti kuninkaan tahdon mukaisesti.

Minulla on kunnia olla, hyvä kapteeni Julius, nöyrin ja kuuliaisin palvelijanne.

Thomas Pelham-Holles,

Newcastlen herttua”

∞

Julius sulki silmänsä, ja maailma katosi.

Mary. Hänen vaimonsa, heidän pienen perheensä sydän — vahva, lämmin, suojeleva. Neljäntoista vuoden ajan Mary oli ollut perhettä vakaasti kiinnipitävä voima Juliuksen purjehtiessa kaukaisilla vesillä. Hän oli se, joka kasvatti Peteriä tämän varhaisvuosina ja huolehti heidän kodistaan kun Julius oli kuukausia poissa.

Kaksi vuotta sitten iski keuhkokuume ja hän menehtyi alle viikossa.

Julius palasi mielessään hämärään makuuhuoneeseen, jonka ilma oli raskaana kamferin hajusta ja hiipuvasta toivosta. Maryn hauras käsi puristi hänen kättään yllättävän voimakkaasti.

“Lupaa minulle kaksi asiaa”, Mary kuiskasi. Hänen sanansa tulivat vaivoin ja keuhkot rohisivat jokaisella hengenvedolla.

Julius kumartui lähemmäs, itsekin tuskin hengittäen. “Mitä tahansa, Mary”

“Pidä Peteristä aina huolta.” Korkeasta kuumeesta huolimatta hän katsoi tiukasti Juliusta. “Lupaa minulle se.”

“Lupaan.” Sanat tulivat kyynelten läpi.

Maryn ote kädestä kiristyi entisestään. Kynnet painuivat Juliuksen kämmentä vasten.

“Ja anna hänen lentää.” Maryn ääni vahvistui. “Anna hänen tulla sellaiseksi, joksi hänen on tarkoitus tulla.”

“Mary — eivätkö nuo ole ristiriidassa keskenään?”

“Lupaa molemmat.”

Julius lupasi. Mitä muutakaan hän olisi voinut tehdä?

Nyt, kaksi vuotta myöhemmin, kysymys vainosi häntä yhä: kuinka hän voisi toteuttaa molemmat? Kuinka pitää Peter turvassa ja samalla antaa hänen lentää?

Julius avasi silmänsä ja levitti kirjekuoressa olleet liitteet työpöydälleen. Hänen sormensa seurasivat karttojen reittejä, jotka näyttivät Andamaanien saaria lähestyttäessä perin epävarmoilta.

Liitteisiin oli kirjattu yksityiskohtaiset ohjeet matkan toteuttamiseksi. Kaikki asiakirjat alleviivasivat Britannian imperiumin laajentamisen ja kaupallisten etujen tärkeyttä.

Tehtävä oli selkeä. Merimatkasta tulisi rankka, mutta kuninkaallista määräystä oli toteltava. Matkan arvaamattomuutta lisäsi se, että Andamaanien alkuperäiskansat olivat tunnetusti yksi maailman eristäytyneimmistä kansoista. He olivat kaikin keinoin välttäneet vuorovaikutusta ulkopuolisten kanssa. Ei tulisi olemaan helppoa saada saarilta Brittihallinnon ja itä-Intian kauppakomppanian toivomia hyödykkeitä.

Julius tuijotti kirjettä. Maryn viimeiset toivomukset kaikuivat hänen korvissaan: “Pidä Peteristä aina huolta.”

“Miten voin suojella häntä, jos tilanne käy hallitsemattomaksi, kuten merillä toisinaan käy?” hän mutisi karhealla äänellä.

Julius oli kuitenkin pesunkestävä merikapteeni eikä mikään maakrapu. Merellisen seikkailun tuoma houkutus oli hänelle riskien aiheuttamaa pelkoa suurempi.

Julius nousi hitaasti ja käveli Peterin huonetta kohti. Jokainen askel tuntui valinnalta kahden lupauksen välillä. Käsi huoneen ovenkahvalla hän pysähtyi ja kuiskasi: “Anna hänen lentää.”

Sitten hän koputti.

Peter nosti katseensa isoisänsä kuluneesta lokikirjasta, kasvot kynttilänvalon valaisemina. Hän oli lukenut Eteläisen Tyynenmeren myrskyistä, silmät kirkkaina kaipuusta maailmaan, jonka hän oli tähän asti vain kuvitellut.

Julius katsoi poikaansa lämpimästi. "Peter, mitäs tuumisit elämäsi seikkailusta?"

Peter havahtui välittömästi. "Oikeasti?”

Julius ei estellyt hymyn leviämistä koko kasvoilleen. ”Eikä mikä tahansa seikkailu. Sellainen, josta useimmat vain uneksivat.” Hän piti pienen tauon ja jatkoi: ”Ainakin vuoden reissu. Mitä sanoisit, jos pääsisit mukaan valtamerille?”

Peter tuijotti. Sitten hämmennys kasvoilla väistyi puhtaan, hehkuvan ilon tieltä. “Minä—kyllä!”

“Olen lukenut tästä vuosia.” Peter nousi niin nopeasti, että tuoli raapi lattiaa. ”Olenkin jo kyllästynyt pelkkiin matkakertomuksiin."

Juliuksen hymy pehmeni muistojen ja nykyhetken törmätessä toisiinsa. “Olin itse myös neljätoistavuotias, kun isäni pyysi minua mukaansa ensimmäiselle merimatkalleni.” Hän istahti Peterin pöydän reunalle. “Se oli rankkaa. Oli öitä, jolloin voin niin pahoin, että olin vähällä pyytää häntä kääntymään takaisin. Mutta se oli…” Hän etsi sanoja. “Matka muutti minut. Teki minusta sen, mikä olen.”

Peter ryhdistäytyi ja hänen ääneensä uhkui päättäväisyyttä. ”Tulet näkemään, kuinka sitkeä olen. Olenkin jo harjoitellut vaikeita solmuja ja opetellut ulkoa aluksen köysistön ja takilan osat. Ja lukenut isoisän lokikirjoista, miten kohdata myrskyjä.”

“Niin sitä pitää.” Julius hiljeni hetkeksi ja hänen äänensä vakavoitui. "Hyvä, että olet innoissasi matkasta. Mutta tämä kuninkaan määräämä tehtävä ei ole pelkästään vaativa, vaan myös vaarallinen", Juliuksen äänessä kuului annos isän huolta.

Peter istuutui vastapäätä isäänsä. "Isä, sinä kuulut merille. Ja minä haluan tulla mukaasi. Jos äiti olisi vielä täällä, hän ei varmaan suostuisi. Mutta nyt… nyt se onnistuu."

Ennen kuin Julius ehti sanoa mitään, Peter totesi: "Äidin kuolema muutti paljon. Se muutti sinutkin, isä. Et ole enää ihan sama merimies, joka iski tarinoita maailman oudoista kolkista ja kohtaamistasi myrskyistä."

Julius nyökkäsi. "Niin. Jätin meret, jotta voin olla kotona kanssasi. Elättänyt meidät tekemällä, mitä parhaiten osaan: korjaamalla veneitä ja rakentamalla pienaluksia satamassa. Ei ollut aluksi helppoa. Kuitenkin pikkuhiljaa arki alkoi sujua.”

”Mutta nyt meri kutsuu ja haluan tulla mukaasi. Ja jos itse kuningas on tämän matkan takana, niin meidän todellakin tulee lähteä", Peter sanoi pontevasti.

"Olet aivan oikeassa! Olin vaan huolissani, pärjäätkö pitkällä matkalla. Meidän on pidettävä huolta, ettei tämä jää sinun ensimmäiseksi ja viimeiseksi seikkailuksi."

"Ei varmasti jää,” Peter vastasi ryhdikkäässä asennossa. ”Pääseehän Michikin mukaan? Laivallahan on paljon rottia, ruokaa sillä kyllä piisaa."

Perheen musta Michi-kissa, jonka Julius oli tuonut mukanaan viimeisimmältä Kaukoidän-matkaltaan, oli tuonut Peterille paljon iloa.

"Hyvä on, tulette molemmat mukaan. Mutta teet laivalla sitten juuri kuten sanon, niin kuin koko miehistökin tekee – eikä mitään omaa, uhkarohkeaa temppuilua. Laivalla kuri on tiukka."

Peter nosti kätensä ilmaan ja hänen silmistään loisti voitonriemu. "Mahtavaa, sovittu!"

Julius laski kätensä Peterin olalle. "Matka tulee olemaan suuri seikkailu. Saat mahdollisuuden näyttää taitosi ja oppia paljon uutta. Valmistaudu parhaasi mukaan."

”Taatusti! Minne matkaamme?”

“Andamaanien saarille. Kokeneimmatkin merimiehet puhuvat niistä kuiskaten…” Julius pudisti päätään. “Kohtaamme myrskyjä. Saarelaiset tulevat olemaan hyvin vihamielisiä. Moni miehistä menehtynee taisteluissa. Tämä ei ole mikään helppo matka.”

Vaikka Julius oli päättänyt ottaa Peterin mukaan, hän ei voinut olla ajattelematta matkan vaaroja. Miten hän voisi suojella poikaansa merimatkan äärimmäisiltä rasituksilta ja saarten vihamielisiltä asukkailta? Julius tunsi syvää vastuuta Peteristä, mutta samalla hän halusi näyttää maailmaa ja jakaa kokemuksen poikansa kanssa, aivan kuten hänen oma isänsä oli aikoinaan tehnyt. Samalla Julius muisteli omaa seikkailunjanoaan tuossa iässä - hän olisi löytänyt tiensä isänsä laivaan, vaikka salamatkustajana.

Iltateen jälkeen Julius ojensi Peterille paketin ja ilmoitti juhlallisesti: "Kuten jo isoisä on kertonut, lokikirjan kirjoittaminen on perinteemme. Nyt meillä alkaa uusi matka, joten tässä sinulle ihan uudenkarhea lokikirja. Voit kirjoittaa ensimmäisen luvun jo tänään. Koulutöissäsihän kirjoitat taitavasti – jopa runoja.”

Peter otti kirjan vastaan hämmentyneenä. "Mitä pitäisi kirjoittaa? Matkahan ei ole edes alkanut."

"Matka alkaa jo ennen ankkurin nostoa. Isoisälle lokikirja oli pääasiassa tärkeä ikuistus päivittäisistä tapahtumista ja navigointitiedoista. Itse olen aina lisännyt kirjaani paljon omia pohdintojani. Se toimii hyvin. Kirjoita tähän lokikirjaan kulkemistasi maileista, tunnelmistasi ja ajatuksistasi."

Peter meni innokkaana huoneeseensa. Hän tunnusteli sormillaan sileää, koskematonta nahkakantta. Hän avasi ensimmäisen sivun, paperi rapisi halukkaana ottamaan ensimmäisten merkintöjen musteen vastaan. Peterin yllätykseksi Julius oli kirjoittanut etusivulle rohkaisevat alkusanat: "Peter, kirjoittaessasi tätä lokikirjaa anna sekä mielesi että sydämesi laulaa."

Sanat leijuivat ilmassa, odottavina. Peter tuijotti eteensä, kuunnellen ikkunan takaa kantautuvaa sataman vaimeaa huminaa. Hän kastoi kynänsä musteeseen, kärki pysähtyi aivan paperin ylle. Samalla talon lattialaudat narisivat, kun hänen isänsä kulki ympäriinsä, miettien satoja valmisteltavia asioita. Peterin mieleen nousivat kuvat myrskyjen riepottelemista purjeista ja isän karkean lämpimästä naurusta niistä kertoessaan. Hän antoi ensimmäisten sanojen upota paperille.

∞

Lokikirja, 18. elokuuta 1751

Isä sanoo, että lokikirja ei ole pelkästään tuulesta ja säästä kirjaamista varten, vaan asioille, jotka todella merkitsevät. Olkoon tämä lokikirja sellainen.

Isä esitti tänään ison kysymyksen. Hän ei käskenyt, eikä odottanut sokeaa tottelevaisuutta – hän vain sanoi: "Mitäs tuumisit elämäsi seikkailusta?"

Se ei ollut määräys. Mutta ei myöskään pelkkä kysymys. Se oli kutsu hänen maailmaansa.

Vastasin kutsuun, koska olen odottanut kauan tätä hetkeä. Että isä näkee minut jonakin muuna kuin lapsena.

Hän puhuu merestä kuin vanhasta ystävästä. Kuuntelen ja nyökkään kuin poika, joka haluaa tulla mieheksi - mitä kaikkea se sitten tarkoittaakin.

Glasgowin tutut kujat, oma pulpettini, koulu, harmaat kadut jäävät taakse. Samoin kaikki kaverini. Ja leipuri Stewart Argyle Streetillä, joka aina hihkaisee ohi kulkiessani ja antaa kaurakakun. Muistavatko he enää minut, kun palaan?

Jos palaan.

Jopa Michi katsoi minua illalla ikään kuin aavistaen, että pian maailma tuoksuu taas tervalle eikä leivälle.

Mutta minä lähden. Osa minusta on jo innoissaan kannella. Se osa, joka haluaa oppia tähdet, tuulet ja maailman meret. Miten pysyn pystyssä, vaikka koko maailma keinuu.

Isäni tuli ennen kotiin muutaman vuoden välein tuoden mukanaan tervan ja rommin tuoksun. Ja kutsun jostakin, mitä en osaa oikein nimetä – ehkä vapauden.

Viimeisen kahden vuoden aikana hän on opettanut minulle paljon merimiehen elämästä. Tänään hän avasi minulle oven – ja minä astuin sisään.

Nyt kirjoitan lokikirjaani ensimmäisiä rivejä. En siitä, minne olemme matkalla, vaan miksi:

"Jos meri on isäni ja isoisäni kieli, aion oppia sen sana sanalta – vaikka jokainen sana veisikin minut kauemmas siitä pojasta, joka vielä tänään olen."

— Peter

∞

Seuraavat pari kuukautta kuluivat kiireisissä valmisteluissa. Peterille hankittiin ensimmäinen kunnon merimiespuku. Julius tutki karttoja ja keräsi tarvikkeita. Merimiehet lastasivat satamassa laivaan juomavesitynnyreitä, ruokalaatikoita, aseita, lääkintätarvikkeita, purjeenkorjausvälineitä ja merikarttoja. Ruokia suolattiin ja kuivatettiin, etteivät ne pilaantuisi pitkällä merimatkalla. Juomaveden lisäksi mukaan lastattiin tynnyreittäin olutta ja hyvin säilyvää, laimeaa ranskalaista Bordeaux-viiniä.

Julius nimitti vanhan ystävänsä Thomasin perämieheksi. Hän oli kokenut merimies, jonka rauhallinen lujuus herätti miehistössä kunnioitusta. He olivat purjehtineet yhdessä monilla matkoilla ja ymmärsivät toisiaan usein ilman sanoja.

Toiseksi tärkeimpään tehtävään, kakkosperämieheksi, Julius valitsi toisen luotettavan toverinsa Kellerin. Laiha ja teräväkatseinen Keller tunnettiin äkkipikaisesta luonteestaan ja terävästä kielestään, mutta hänen merimiestaitonsa olivat vertaansa vailla. Kellerin äreästä luonteesta huolimatta Julius tiesi hänen olevan paras mies tehtävään.

∞

Miehistö oli laittanut purjeet valmiiksi. Isä ja poika seisoivat suurehkon kauppalaivansa Taivaanmatkaajan peräsimessä tähyten kauas valtamerelle. Peter huusi "Ohoi! Nyt matkaan!" Pian meren äärettömät ulapat levittäytyivät kapteeni Juliuksen, Peterin ja miehistön edessä. Purjeet pulleina valtamerikelpoinen kauppalaiva lähti lähes viidenkymmenen hengen miehistöllään joutuisasti kohti Itä-Intiaa. Julius tunsi olonsa kotoisaksi päästyään pitkästä aikaa merellä keinuvan laivan kannelle.

Kannen alla Michi liikkui hiljaa kapeissa käytävissä, hoitaen pieniä rottapopulaatioiden hallintaan liittyviä tehtäviään huolellisella tarkkuudella. Toisinaan hän nukkui Peterin vieressä, toisinaan omassa punkassaan laivan perässä sijaitsevassa pienessä, mukavassa nurkassa.

∞

Peterin tehtäviin kuuluivat aluksi köysien kiinnittämistä, purjeiden hienosäätämistä ja kannen pesemistä merivedellä, hiekalla ja toisinaan myös saippualla. Peter joutui jatkuvasti todistamaan pätevyytensä miehistön silmissä. Se ei ollut helppoa, koska merimiesten kunnioitus tuli ansaita omalla osaamisella. Hän opetteli käsittelemään raskaita ja helposti sotkeentuvia köysiä nopeasti ja tehokkaasti. Aluksi hänen kätensä olivat kipeät ja rakoilla, mutta pikkuhiljaa kämmenet kovettuivat ja tottuivat työntekoon. Perämies Thomas antoi Peterille usein hyödyllisiä vinkkejä. Lisäksi Peter oli isänsä apuna navigointityössä. Hänen oli myös opittava toimimaan osana tiimiä ja kommunikoimaan sujuvasti muiden merimiesten kanssa. Vapaa-ajallaankin Peter opetteli sinnikkäästi erilaisia solmuja. Vaikeuksista huolimatta Peter alkoi kasvaa merimatkan aikana nuoresta pojasta vastuulliseksi ja varsin taitavaksi merimieheksi.

Eräänä sumuisena aamuna tuuli kääntyi äkkijyrkästi paapuurin puolelta, ja purjeet kiristyivät samalla kun takila vihelsi. “Tuuli kääntyy itään!” Thomas huusi. “Kiinnittäkää isopurjeen skuutti!”

Kaaos levisi märälle kannelle, kun Julius pyöritti ruoria. Kaiteen lähellä isopurjeen skuutti oli sotkeutunut ja nyki rajusti. Peter huomasi sen ensimmäisenä. Hän syöksyi eteenpäin ja tarttui kiristyvään köyteen.

“Peter, varo!” Keller huusi.

Peter syötti köyden knaapiin, ajoitti vetonsa tuulen rytmiin niin kuin Thomas oli opettanut ja lukitsi solmun paikoilleen juuri ennen kuin voimakas puuska iski.

Peter kaatui kannelle suolavesi kasvoiltaan valuen. Thomas asteli paikalle ja tarkasti köyden. Solmu piti täydellisesti.

“Oikein hyvin tehty”, hän sanoi.

Muutama lähistöllä ollut mies tuli taputtamaan Peteriä olalle. Jopa Keller hymyili. “Hoidit sen kuin oikea merimies.”

∞

Michi-kissa nautti matkasta omalla tavallaan. Rottakantojen kurissa pitäminen oli tärkeää, jotta laivan ruokatavarat ja köydet säilyivät kunnossa. Toisinaan se tuli ruumasta kannelle ja kiipesi ketterästi jopa korkeimmalle raakapuulle tähystämään laivan ympärillä vellovaa avomerta.

Miehistölle Michi oli paljon enemmän kuin pelkkä tuholaisten torjuja – se toi alukselle kodikkuutta ja tarjosi seuraa pitkien työpäivien keskellä. Moni merimies uskoi myös kissan tuovan onnea matkalle, joten sitä kohdeltiin kuin arvokasta kunniavierasta.

∞

Viiden viikon päästä heidän lähestyessään Päiväntasaajaa iltapäivän kirkas taivaanranta alkoi tummua uhkaavasti. Julius vilkaisi horisonttia ja tiesi heti, ettei kyse ollut tavallisesta lähestyvästä sadekuurosta. Michi-kissa syöksähti yllättäen pois aurinkoiselta lepopaikaltaan ja alkoi kävellä levottomasti edestakaisin laivan kaidetta pitkin, häntä pörrössä ja korvat painuneina luimuun. Se päästi matalia, levottomia murahduksia ja tuijotti horisonttiin silmät suurina ja valppaina. Sitten se ryntäsi kannen alle ja piiloutui ruumaan pehmeiden ruokasäkkien taakse. Kapteeni Julius oli purjehtinut monenlaisissa säissä ja tiesi Michin käyttäytyvän näin vain, kun jotain vaarallista oli tulossa.

Julius käski miehistön sitomaan laivan kaikki irtonaiset tavarat huolellisesti ja valmistautumaan myrskyisään yöhön. Tuuli nousi nopeasti, ja lämpimän ilman halki kiiri kaukainen, matala jylinä kuin varoituksena siitä mitä tuleman pitää. Miehistö ryntäsi kannelle vetämään purjeita alas. Ilma sähköistyi, aallot kohosivat miehen korkuisiksi, sitten vielä isommiksi ja lopulta koko Taivaanmatkaaja tuntui ratsastavan myrskyaaltojen harjalla.

Peter, kuten useat muutkin nuoret matruusit, puristi kaidetta kauhun vallassa – hän ei ollut koskaan nähnyt alkavaa trooppista hirmumyrskyä. Keskellä hurjaa tuulta ja tyrskyävää vettä Julius otti myrskyn vastaan rauhallisesti. Hän huusi käskyjä selkeästi, vaikka sade iski vasten kasvoja kuin terävät piikit. Hän ohjasi aluksen sivumyötäiseen tuuleen ja määräsi nostettavaksi vain pienen, kestävän myrskypurjeen, jotta laiva säilyisi ehjänä.

Kapteenin käskyä noudattaen Peter alkoi kiristää köysiä, kunnes raivoisa aallonharja iski laivan kylkeen valtavalla voimalla. Peter horjahti aallon heittämänä ja liukui vaarallisesti kohti laivan reunaa – hän oli vain sekunnin murto-osan päässä putoamisesta kylmään mereen. Juuri silloin kokenut perämies Thomas syöksyi eteenpäin ja tarttui häneen kuin ankkuri, vetäen rautaisilla käsivarsillaan Peterin takaisin kannelle. Thomas puuskutti, pyyhkäisi suolaveden silmistään ja murahti karhealla äänellä: "Poika, jos aiot hypätä uimaan, niin turha yrittää sitä minun vahtivuorollani."

Myrskyn jatkuessa Peter kärsi ankarasta merisairaudesta, joka verotti hänen voimiaan. Edes vesi ei pysynyt Peterin sisällä. Siitä huolimatta hän sinnitteli, koska ei halunnut olla liiaksi vaivaksi isälleen ja laivan miehistölle. Myrsky raivosi kolme päivää ja kolme yötä. Kun myrsky lopulta laantui ja kirkas aamuaurinko nousi horisontista, kaikki olivat täysin uupuneita. Laivan saamista vaurioista huolimatta, miehistön yhteishenki ja usko yhdessä selviytymiseen oli entisestään vahvistunut.

Vaikka kapteeni Julius oli aluksen päällikkö ja vastasi sen turvallisuudesta, hänellä ei ollut samanlaista jatkuvaa fyysistä työvelvoitetta kuin miehistöllä. Se antoi Juliukselle mahdollisuuden aika ajoin keskittyä intohimoonsa. Julius kaivoi esiin maalaustarvikkeensa ja viimeistään silloin muutkin tiesivät, että myrsky on ohi. Julius maalasi nousevaa aurinkoa seestyneen meren ylle. Hän käytti kirkkaita värejä ja vahvoja siveltimenvetoja kuvatessaan uutta päivää, rauhoittuneita aaltoja ja niissä hiljalleen kylpevää auringonvaloa. Michi-kissa toi ylpeänä rotan Juliuksen jalkojen juureen ja kehräsi Juliuksen jalkaa vasten.

Julius oli myös syvästi kiinnostunut öisestä tähtitaivaasta ja sen tarkasta kuvaamisesta, sillä tähdet olivat hänen tärkein apuvälineensä navigoinnissa, erityisesti avomerellä. Kapteeni luotti sekstanttiin ja tähdistöihin määrittääkseen laivansa sijainnin ja suunnan. Isältään saamien oppien lisäksi Julius oli käynyt yhtä Britannian parhaista merenkulkukouluista, jossa hän oli opiskellut kehittynyttä navigointia, matematiikkaa, tähtitiedettä ja kartografian perusteita.

Maailman meret olivat kuitenkin Juliuksen merenkäynnin korkeakoulu. Tyynellämerellä polynesialaiset näyttivät hänelle, miten tähtiä luetaan kuin karttaa. Punaisenmeren ja Intian valtameren satamissa arabimerimiehet antoivat hänen kokeilla messinkistä astrolabia. Intian rannikkojen kapteenit puhuivat yötaivaan merkeistä niin kuin vanhoista kumppaneistaan. Näin hänen tähtinavigointitaitonsa syvenivät matkasta toiseen.

Toisinaan, kun jotain tärkeää tapahtui, Julius piirsi lokikirjaansa kuvan lyijykynällä. Kuvat eivät olleet taiteellisesti merkityksellisiä, mutta ne auttoivat häntä jättämään tapahtumista visuaalisen muistijäljen.

∞

Matkan puolivälin jälkeen laivan juomavarastot alkoivat uhkaavasti huveta. Vaikka kaikki säästelivät parhaansa mukaan jäljellä olevaa vettä ja viiniä, tilanne alkoi muuttua kriittiseksi. Epätoivo valtasi miehistön. Julius kutsui miehistön koolle ja kertoi heille tarinoita menneistä merimatkoistaan ja vaikeista tilanteista, joista oli kuitenkin selvitty. Juliuksen vakuuttavat sanat nostivat miehistön yhteishenkeä. Ikään kuin vastauksena toivomuksiinsa, he löysivät Intian valtamerellä pienen asumattoman saaren, jossa oli paljon kookospalmuja ja makeavetinen puro. He täydensivät laivan varastot ja jatkoivat matkaansa.

∞

Viimein ikuisuudelta tuntuneen ajan jälkeen he saapuivat määränpäänsä, Andamaanien saariryhmän vehreälle pääsaarelle. Näky mereltä lähestyttäessä oli henkeäsalpaavan upea. Trooppisten metsien peittämät matalahkot vuorijonot kohosivat ylväästi saaren keskiosissa. Hiekkaiset, valkeat rannat erottuivat selvästi vihreän viidakon ja kirkkaan meriveden rajapinnassa. Rantaveden värit vaihtelivat syvän sinisestä vaaleaan turkoosiin veden syvyyden ja auringon valon mukaan. Koralliriutat hehkuivat veden alla luoden vedenpinnan yläpuolelta katsottuna häikäisevän värimaailman.

Rantaa lähestyessään he huomasivat joukon saarelaisia katselemassa laivaa ja sen miehistöä varauksellisin mutta uteliain katsein. Katselijoiden joukossa näytti olevan myös heimon päällikkö, joka rauhoitteli muita asukkaita.

Saarelaisilla oli yllään värikkäitä helmiä, höyheniä ja muita koristeita. He olivat eläneet Andamaaneilla tuhansia vuosia ja heidän vaatetuksensa kuvastivat heimon ikivanhaa yhteyttä luontoon.

Julius tiesi erittäin hyvin, kuinka saareen tehdään maihinnousu. Laivassa oli kasapäin aseita. Lisäksi varotoimenpiteenä oli muutama tykki vihamielisiä kohtaamisia varten.

Julius tarkkaili tilannetta valmiina reagoimaan välittömästi, jos meno muuttuisi uhkaavaksi.

Vaikka osalla saarelaisista oli mukanaan keihäitä ja jousipyssyjä, Juliuksen suureksi helpotukseksi he eivät ilmeisestikään olleet aikeissa käyttää niitä. Laiva lipui hitaasti eteenpäin ja rantautuminen sujui yllättävän rauhallisesti. Aseille ei tuntunut olevan tarvetta.

Tarkkaillessaan kaukoputkellaan saarelaisia Julius ihmetteli ihmisten otsissa näkyviä erikoisia pieniä merkkejä. Aivan kuin kaikilla olisi ollut joku päivämäärän tapainen tatuoituna otsaansa. Jokaisen ihmisen lukuyhdistelmä näytti erilaiselta.

Laiva rantautui onnistuneesti. Julius laittoi kaukoputken pöydälle mietteliäänä. Hetken kuluttua hän ilmoitti miehistölleen: ”Tämä on riski, mutta minusta tuntuu, että kapteenin täytyy hoitaa tämä kohtaaminen yksin.”

Julius lähti yksin kävelemään rantaviivaa pitkin kohti kyläpäällikköä. Paikalliset asukkaat seurasivat hämmästyneinä tapahtumien kulkua.

Julius lähestyi heimon päällikköä varmoin askelin, samalla tarkkaillen jatkuvasti tilannetta. Hän tiesi, että pienikin virhe tulisi olemaan kohtalokas. Päästyään lähelle kapteenia hän pysähtyi ja katsoi kyläpäällikköä tiukasti silmiin.

Ryhdikkäästi seisova paikallinen päällikkö katsoi Juliusta pitkään arvioivasti silmiin kuin mittaillen tunkeutujan tarkoitusperiä. Hetken epäröinnin jälkeen näytti siltä, kuin päällikkö olisi muistanut jotakin tärkeää.

Muutamat saarelaiset kohottivat aseitaan, mutta päällikkö nosti kätensä ilmaan rauhallisen määrätietoisesti. Jännitys hellitti välittömästi, keihäät laskeutuivat, äänet vaimenivat.

Päällikkö tarkasteli Juliusta pitkään hiljaa. Katse siirtyi Juliuksen kasvoista laivaan ja takaisin, kuin punniten päätöstään.

Lopulta päällikkö sanoi vakavana. “Te tulette aseistautuneiden miesten kanssa”, hän sanoi varsin sujuvalla englannilla, vaikka hänen aksentissaan kaikui kaukaisen kulttuurin rytmi. “Silti tulit yksin kohdataksesi minut. Mitä etsit täältä, kapteeni?”

Yllättyneenä päällikön kielitaidosta Julius vastasi: “Emme halua käyttää aseita. Haluamme tulla ystävinä.”

Paikallinen johtaja seisoi ryhdikkäänä, epäröiden kuitenkin hetken. Sitten hänen kasvoilleen levisi lämmin hymy. “Hyvä on. Tervetuloa saarellemme. Olen Aarav.”

Kätellessään ilahtuneena Aaravia Juliuksen oli vaikea peitellä hämmästystään lämpimästä vastaanotosta.

Laivan miehistö seurasi pian perässä. Julius ojensi Aaraville tuomiaan lahjoja: hienoja kankaita, metallityökaluja ja koristeita. Aarav otti lahjat mieluusti vastaan ja näytti arvostavan erityisesti metallisia työkaluja, jotka poikkesivat heidän omista puusta ja kivestä tehdyistä välineistään.

Jakaessaan kyläläisille lahjoja Peter kuiskasi kysyvästi Juliukselle: ”Maihinnousunhan piti olla vaarallinen ja jopa sotaisa – miksihän he ottivat meidät avosylin vastaan? Onkohan tässä joku koira haudattuna?”

”Sitä minäkin ihmettelen. No, parempi näin, luulen. Pidetään silmät avoinna, saamme varmaan kohta tietää,” Julius kuiskasi takaisin.

Aarav tarjosi vastalahjaksi laivan miehistölle hedelmiä, kookospähkinöitä ja savustettua kalaa. Miehistön jäsenet rohmusivat ja ahmivat ruokia minkä ehtivät – olihan matka ollut riuduttavan raskas ja ravinto perin yksipuolista.

Julius tarkkaili Aaravia hetken. “En odottanut kuulevani englannin kieltä. Mistä olet oppinut sen?”

Heimopäällikkö hymyili hieman. “Näillä saarilla puhutaan noin tusinaa

